CELEX: 62008CN0474
Language: lt
Date: 2008-11-04 00:00:00
Title: Byla C-474/08 2008 m. lapkričio 4 d. pareikštas ieškinys byloje Europos Bendrijų Komisija prieš Belgijos Karalystę

7.2.2009   
            
            
               LT
            
            
               Europos Sąjungos oficialusis leidinys
            
            
               C 32/13
            
         2008 m. lapkričio 4 d. pareikštas ieškinys byloje Europos Bendrijų Komisija prieš Belgijos Karalystę
   
   (Byla C-474/08)
   (2009/C 32/21)
   Proceso kalba: prancūzų
   Šalys
   
      Ieškovė: Europos Bendrijų Komisija, atstovaujama M. Patakia ir B. Schima
   
      Atsakovė: Belgijos Karalystė
   Ieškovės reikalavimai
   
               —
            
            
               konstatuoti, kad
               nenumatydama, kad atsisakymai leisti prisijungti prie skirstomųjų ar perdavimo tinklų gali būti apskųsti reguliuojančiajai institucijai, kuri per du mėnesius priima privalomą vykdyti sprendimą pagal 2003 m. birželio 26 d. Europos Parlamento ir Tarybos direktyvos 2003/54/EB dėl elektros energijos vidaus rinkos bendrųjų taisyklių, panaikinančios Direktyvą 96/92/EB (1), 23 straipsnio 5 dalį,
               nenurodydama tam tikrų reguliuojančiajai institucijai tarifams apskaičiuoti reikalingų duomenų, nurodytų Direktyvos 2003/54/EB 23 straipsnio 2 dalyje,
               Belgijos Karalystė neįvykdė įsipareigojimų pagal minėtą direktyvą,
            
         
               —
            
            
               priteisti iš Belgijos Karalystės bylinėjimosi išlaidas.
            
         Ieškinio pagrindai ir pagrindiniai argumentai
   Pirma, Komisija pabrėžia, kad Direktyvos 2003/54/EB 23 straipsnio 5 dalis į Belgijos teisę neperkelta. Atitinkamos Belgijos teisės nuostatos, susijusios su elektros rinkos organizavimu iš tiesų yra tokios bendros, kad pagal jas negalima nustatyti, ar egzistuoja individualaus skundo teisė dėl sprendimų neleisti prisijungti prie elektros skirstomųjų ar perdavimo tinklų. Šiomis nuostatomis nenustatyta visų pirma jokia tiksli procedūra ir nenumatytas joks terminas, per kurį reguliuojančioji institucija, šiuo atveju — Commission nacionale de régulation de l'éléctricité (CRE), turi pateikti atsakymą.
   Antra, ieškovė kaltina atsakovę, kad ši neatsižvelgia į Direktyvos 2003/54/EB 23 straipsnio 2 dalį, nes konkrečių taisyklių, susijusių su amortizacija, ir pelno maržos, susijusios su nacionalinio ir Europos intereso investicijomis, nustatymo teisę ji suteikia Karaliui, t. y. kitai institucijai nei CRE. Ši procedūra prieštarauja minėtam straipsniui, nes reguliavimo institucija abiem atvejais neturi jokios įtakos metodikai, kuri naudojama apskaičiuojant ar nustatant perdavimo ir paskirstymo tarifus.
   
      (1)  OL L 176, p. 37; 2004 m. specialusis leidimas lietuvių k., 12 sk., 2 t., p. 211.